1. Arjê. Arjê punika têtingalan ingkang mawi lêlampahan, kadosdene langêndriyan, ingkang kangge lampahan, kasêbut Pakangraras (Panji) suwita dhatêng Radèn Dèwi, ucap-ucapanipun kasêkarakên. Gamêlanipun suling kêndhang alit (kêtipung) kalih, lan gumbêng gong dêling, kêcèr, kalanganipun wiyar, kêdah wontên ing jawi, mawi dipun kênthêng pasagi panjang, rinêngga gêgodhongan tuwin janur, sênthong panggenan ingkang anjogèt kalih, ajêng-ajêngan, antawisipun sênthong wau (salêbêting garis kênthêng) kintên-kintên 6 mètêr, wiyaripun kintên-kintên 15 meter.